Rugby: All Blacks wys Amerikaners hoe dit gedoen moet wordRichie Mo’unga van die All Blacks (Foto: Andrew Caballero-Reynolds, AFP) Die All Blacks het die Amerikaanse Eagles die rugbyles van hulle lewe gegee toe hulle in Washington met 104-14 met hulle afgereken het. Dit was ŉ wedstryd vol hardlooprugby met bitter min skoppe wat ŉ uitstekende advertensie vir die spel was in ŉ land wat baie potensiaal het vir die uitbreiding van rugby. Die Amerikaners het juis aangedui hulle wil wêreldbekertoernooie aanbied. In die vorige kragmeting tussen die spanne was die eindtelling 74-6 in 2014 in Chicago. Reeds binne die eerste 30 sekondes van die wedstryd het Luke Jacobson die eerste van die besoekers se 16 drieë gaan druk. As die Amerikaners iets in die wedstryd kon oefen, dan was dit hulle afskoppe en hoe om agter die pale te staan. Die All Blacks het feesrugby gespeel met losskakel Richie Mo’unga wat die bal rondgeslinger het om spelers hardloopkans te gee. Dit was All Black-rugby op sy heel beste en dit was nie eens hulle beste span nie. Die wedstryd is die eerste van vyf op Nieu-Seeland se noordelike toer. Volgende Saterdag speel hulle teen Wallis en dan volg wedstryde teen Italië, Ierland en Frankryk. Puntemakers: All Blacks 104 (59) Drieë: Luke Jacobson (2), Ethan de Groot, Will Jordan (3), Damian McKenzie, Richie Mo’unga, Angus Ta’avao (2), Quinn Tupaea, Dalton Papalii, Anton Lienert-Brown, Beauden Barrett, Dane Coles, TJ Perenara Doelskoppe: Richie Mo’unga (10), Damian McKenzie Amerika 14 (7) Drieë: Nate Augspurger, Ryan Matyas Doelskoppe: Luke Carty (2) In die Verenigde Rugbykampioenskap het die Ierse spanne Ulster en Munster vir die eerste keer in die toernooi slae gekry. Ulster het met 11-36 teen Connacht verloor en Munster moes met 10-18 die knie buig teen Ospreys. Stephen Myler het al Ospreys se punte met sy skopskoen aangeteken. Leinster (24) het die Glasgow Warriors Vrydag met 31-15 geklop om steeds boaan die punteleer te wees. Ulster (20) is in die tweede plek, gevolg deur Munster (19). Die toernooi kry nou ŉ blaaskans tot 26 November sodat spelers vir hulle onderskeie lande in die jaareindtoetse kan speel.